b'\n_START_ARTICLE_\nSira\xc4\x8d\n_START_SECTION_\nStanovni\xc5\xa1tvo\n_START_PARAGRAPH_\nPo popisu iz 2001. godine, op\xc4\x87ina Sira\xc4\x8d je imala 2.546 stanovnika.\n_START_SECTION_\nPovijest\n_START_PARAGRAPH_\nManji nalazi novca upu\xc4\x87uju na postojanje Sira\xc4\x8da jo\xc5\xa1 u rimsko doba, kada je pripadao provinciji Gornjoj Panoniji na municipalnom teritoriju Aquae Balissae, sredi\xc5\xa1tu naroda Iassa (Municipium Iasorum), danas grad Daruvar. Na prostoru dana\xc5\xa1nje Op\xc4\x87ine Sira\xc4\x8d u srednjem vijeku nastaju dvije feudalne utvrde:, Sira\xc4\x8d i \xc5\xbdeljnjak. Lokalitet utvrde Sira\xc4\x8d narod naziva Stari Grad._NEWLINE_Ime Sira\xc4\x8d prvi put se pojavljuje u srednjovjekovnoj listini iz 1234. godine kao zemlji\xc5\xa1ni posjed Syrionuk, smje\xc5\xa1ten u kotaru Toplici. Kao i ostale va\xc5\xbenije feudalne utvrde zabilje\xc5\xbeen je na prvim kartama Slavonije iz 16. stolje\xc4\x87a. Narodna tradicija pogre\xc5\xa1no pripisuje osnivanje Sira\xc4\x8da i benediktinskog samostana sv. Margarete u susjednom selu Bijela vite\xc5\xa1kom redu Templara. Utvrdu u Sira\xc4\x8du (Zirch)kao sredi\xc5\xa1te posjeda sagradili su njema\xc4\x8dki rod plemi\xc4\x87a Tiboldovi\xc4\x87a (Thybold) koji su bili i patroni benediktinskog samostana. U istoimenom trgovi\xc5\xa1tu nalazila se \xc5\xbeupna crkva Bla\xc5\xbeene Djevice Marije. Srednjovjekovne isprave potvr\xc4\x91uju da je 1343. godine Sira\xc4\x8d u vlasni\xc5\xa1tvu obitelji Tiboltovi\xc4\x87, a 1389. godine ugarski kralj Sigismund uzima Sira\xc4\x8d Tiboltovi\xc4\x87ima i poklanja ga Ka\xc5\xa1telanovi\xc4\x87ima od Sv. Duha \xc4\x8diji se posjed nalazio u danas susjednoj op\xc4\x87ini De\xc5\xbeanovac. Poradi turske opasnosti Ka\xc5\xa1telanovi\xc4\x87i 1499. grade utvrdu \xc5\xbdeljnak \xc4\x8dije se ru\xc5\xa1evine nalaze nedaleko kamenoloma Mra\xc4\x8dara i sela Barica. Provalom Turaka u ove krajeve 1542. godine, Sira\xc4\x8d i \xc5\xbdeljnjak dolaze u njihov posjed, a ve\xc4\x87ina stanovni\xc5\xa1tva, me\xc4\x91u kojima je i starosjedila\xc4\x8dko hrvatsko, odlazi u dana\xc5\xa1nju zapadnu Ma\xc4\x91arsku i Gradi\xc5\xa1\xc4\x87e u Austriji. Turci su po svom dolasku naselili Muslimane i Vlahe pa je u 17. stolje\xc4\x87u bilo u Sira\xc4\x8du (tur. Sir\xc4\x8de) oko 300 ku\xc4\x87a s prete\xc5\xbeno muslimanskim \xc5\xbeivljem. Sira\xc4\x8d je sredi\xc5\xa1te nahije i kadiluka._NEWLINE_Borbe za Sira\xc4\x8d su \xc4\x8deste. Godine 1687. su zbog napredovanja hrvatske vojske pod zapovjedni\xc5\xa1tvom bana Dra\xc5\xa1kovi\xc4\x87a i carske pod D\xc3\xbcnerwaldom, Turci napustili Sira\xc4\x8d, a carski austrijski dvor ga 1695. godine formalno poklanja, ali ne i predaje, patrijarhu Arseniju Crnojevi\xc4\x87u, koji je do\xc5\xa1ao sa srpskim porodicama. Krajem 17. stolje\xc4\x87a Sira\xc4\x8d je bio sredi\xc5\xa1te kotara._NEWLINE_Ostao je u vlasti be\xc4\x8dke Carske komore, pa ga najprije 1748. godine carica Marija Terezija poklanja svome suprugu, a 1763. Sira\xc4\x8d, utvrdu u ru\xc5\xa1evinama, i posjed kupuje Antun Jankovi\xc4\x87, tada pod\xc5\xbeupan po\xc5\xbee\xc5\xa1ki. Naseljavanje Sira\xc4\x8da ponovo po\xc4\x8dinje pod kraj 18. stolje\xc4\x87a, posebno 1776. godine, kada su iz Like i Gorskog kotara doselile hrvatske porodice, a \xc5\xa1ezdesetih i sedamdesetih godina 19. stolje\xc4\x87a po\xc4\x8dinju se na ove prostore naseljavati njema\xc4\x8dke obitelji iz Austrije, Moravske i Ma\xc4\x91arske. Tih godina po\xc4\x8dinje i gospodarski razvoj Sira\xc4\x8da._NEWLINE_Intenzivnija eksploatacija \xc5\xa1ume po\xc4\x8dela je 1872. godine, a kamena 1895. posebice za izgradnju cesta, te \xc5\xbeeljezni\xc4\x8dke pruge Barcs - Pakrac koja je pu\xc5\xa1tena u promet 1897. godine. Odmah nakon izgradnje \xc5\xbeeljezni\xc4\x8dke pruge, dru\xc5\xa1tvo Ju\xc5\xbena \xc5\xbeeljeznica zakupilo je sira\xc4\x8dka brda na istoku, otvorilo kamenolome i napravilo odvojak \xc5\xbeeljezni\xc4\x8dke pruge kroz sela do potoka Gri\xc5\xbeine, dok je vlastelinstvo T\xc3\xbckory nastavilo eksploatacijom \xc5\xa1uma. Mogu\xc4\x87nost rada i zarade privla\xc4\x8di nove do\xc5\xa1ljake u Sira\xc4\x8d, me\xc4\x91u kojima su u to vrijeme ne\xc5\xa1to brojnije \xc4\x8de\xc5\xa1ke obitelji._NEWLINE_\xc5\xa0ume \xc4\x8desto mijenjaju vlasnike pa su nakon 1918. godine, u narednih dvadesetak godina, vlasnici \xc5\xa1uma Jugoslavensko dioni\xc4\x8dko dru\xc5\xa1tvo, Guttman i Dioni\xc4\x8dko dru\xc5\xa1tvo "Croatia" koje za potrebe prerade drveta gradi novu veliku pilanu. Dio posjeda je koloniziran u zaselak Baricu, gdje su se nastanili Gorani, Primorci iz Podgorja i Talijani iz okoline Vicenze i Padove._NEWLINE_O Sira\xc4\x8du u Drugom svjetskom ratu pisano je s pozicija biv\xc5\xa1eg sustava, jednostrano, pa prava istina o tom vremenu tek treba biti napisana. Sigurno je da je zbog svog zemljopisnog, pa i vojnog zna\xc4\x8daja bio zanimljiv vojskama na ovim prostorima, a taj interes prouzro\xc4\x8dio je znatna ljudska i materijalna stradanja. Sira\xc4\x8d je u vrijeme rata bio op\xc4\x87insko, ali i vojno sredi\xc5\xa1te u kojem su bile postrojbe "Kulturbunda", usta\xc5\xa1ke postrojbe i domobranski Gorski zdrug. I mje\xc5\xa1tani Sira\xc4\x8da su dijelom bili pripadnici tih postrojbi. Partizanske postrojbe su 13. lipnja 1943. godine u\xc5\xa1le u Sira\xc4\x8d, nakon \xc5\xa1to su slomile otpor utvr\xc4\x91enih domobrana i usta\xc5\xa1a u \xc5\xa1kolskoj zgradi i u crkvi. Niti nakon toga Sira\xc4\x8d jo\xc5\xa1 dugo nije imao potpunu vlast jedne ili druge vojske, jer su u njega preko dana \xc4\x8desto zalazile postrojbe usta\xc5\xa1a, njema\xc4\x8dke vojske i domobrana, dok su partizani u mjesto ulazili uglavnom no\xc4\x87u._NEWLINE_Iz Drugog svjetskog rata Sira\xc4\x8d je iza\xc5\xa1ao kao jedan od 5 lokalnih centara op\xc4\x87ine Daruvar. \xc4\x8celni\xc5\xa1tva op\xc4\x87ine Sira\xc4\x8d, Daruvar, a najvi\xc5\xa1e sami mje\xc5\xa1tani kroz Mjesnu zajednicu, nastojali su s vi\xc5\xa1e i manje uspjeha pokrenuti proizvodne i prera\xc4\x91iva\xc4\x8dke kapacitete, te razne udruge, nastaviti tradiciju prerade drveta, osnovnog \xc5\xa1kolstva, zdravstvene za\xc5\xa1tite, po\xc5\xa1te, kulturnih djelatnosti, \xc5\xa1porta i vatrogastva._NEWLINE_Sve vrijeme nakon Drugog svjetskog rata Sira\xc4\x8d je ostao malo sredi\xc5\xa1te gospodarske i dru\xc5\xa1tvene djelatnosti ovog kraja te se razvijao._NEWLINE_Za Sira\xc4\x8d je Domovinski rat po\xc4\x8deo 5. svibnja 1991. godine kada je formiran Krizni \xc5\xa1tab za pripremu i vo\xc4\x91enje oru\xc5\xbeanog otpora, a prva naoru\xc5\xbeana postrojba osnovana je dan kasnije. Velikosrpska oru\xc5\xbeana agresija po\xc4\x8dinje 19. srpnja 1991. godine kada su pobunjeni Srbi iz zasjede napali policijsku ophodnju u Purnici, kojom prilikom je sedam pripadnika MUP-a ranjeno, a dvojica su ubijena. Gotovo svi mje\xc5\xa1tani bili su organizirani u obrani, a samo mali broj stanovnika je napustio Sira\xc4\x8d. U odredima Narodne za\xc5\xa1tite i postrojbi 4. satnije 58. samostalnog bataljuna bilo je 447 stanovnika op\xc4\x87ine Sira\xc4\x8d. Tijekom rata poginulo je 9 Sir\xc4\x8dana u postrojbama Hrvatske vojske i policije, a 11 poginulih su civilne \xc5\xbertve Domovinskog rata, dok ih je 39 ranjeno.\n_START_SECTION_\nSpomenici i znamenitosti\n_START_PARAGRAPH_\nSira\xc4\x8d je od davnina, to\xc4\x8dnije od srednjeg vijeka i turskih vremena poznat po utvrdi Sira\xc4\x8d, lokalitetu Stari Grad, a odnedavno je mjesto dobilo i novi park, Park branitelja Sira\xc4\x8da.'